Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 42/04)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Muscadet Coteaux de la Loire“

PDO-FR-A0495-AM01

Datum obvestila: 8. november 2019

OPIS ODOBRENIH SPREMEMB IN RAZLOGI ZANJE

1. Geografsko območje

Posledici spremembe geografskega območja označbe „Muscadet Coteaux de la Loire“ sta:

vključitev dveh občin (La Boissière-du-Doré in La Remaudière) in dela občine (Le Loroux-Bottereau), tj. vseh občin z geografskega območja regionalne označbe „Muscadet“, ter

izključitev dveh občin (Mésanger in Varades) in dela občine (Ligné) na podlagi prizadevanj za povezavo vinogradov na območjih, kjer se je ohranilo kakovostno vinogradništvo.

Poleg tega so bile izvedene tudi naslednje redakcijske spremembe: na novem seznamu upravnih enot so upoštevane združitve ali druge spremembe pri upravnem določanju namembnosti zemljišč, do katerih je prišlo od homologacije specifikacije proizvoda. Seznam je zaradi večje pravne varnosti naveden glede na veljavno različico uradnega geografskega kodeksa, ki ga vsako leto objavi inštitut INSEE.

Zato sta spremenjeni točki enotnega dokumenta o geografskem območju in povezavi z geografskim območjem.

2. Razmejeno območje parcel

V točki 2 oddelka IV poglavja I specifikacije proizvoda je za besedilom „19. maja 2011“ dodano besedilo „in 20. junija 2018“.

Namen te spremembe je dodati datum, ko je pristojni nacionalni organ odobril spremembo razmejenega območja parcel znotraj geografskega območja proizvodnje. Razmejitev parcel znotraj geografskega območja proizvodnje zajema opredelitev parcel, primernih za pridelavo zadevne zaščitene označbe porekla.

Ta sprememba ne vpliva na enotni dokument.

3. Območje v neposredni bližini

Območje v neposredni bližini je bilo posodobljeno zaradi združitve občine. Celotno območje vinifikacije označbe se ni spremenilo.

Zato je spremenjena točka enotnega dokumenta o dodatnih pogojih.

4. Enološki postopki

V točki 1 oddelka IX poglavja I je dodan stavek: „Ob pakiranju ali prvi odpremi iz vinske kleti so vina še vedno na finih vinskih drožeh.“

Če se vina ohranjajo na finih drožeh, lahko pridobijo vse značilnosti proizvodov, ki temeljijo na zaokroženosti. Tako se lahko potrdi in okrepi razdelitev različnih označb „Muscadet“.

Zato je spremenjena točka 9 enotnega dokumenta o enoloških postopkih.

5. Toplotna obdelava

Črtana je prepoved v zvezi z uporabo toplotne obdelave za vino s temperaturami, višjimi od 40 °C. Namen spremembe je, da se izvajalcem zagotovijo vsa možna tehnična sredstva za obvladovanje posledic težavnih letnikov z značilnostmi, pri katerih se pojavljajo organoleptična odstopanja vrste „Goût Moisi Terreux“ (okus po plesni in zemlji). Izkazalo se je, da je tehnika segrevanja grozdnega mošta, imenovana topla maceracija ali termovinifikacija, mnogo manj moteča za vina v unesku kot uporaba mezoporoznega oglja za enološko uporabo.

Zato je spremenjena točka enotnega dokumenta o enoloških postopkih.

6. Pakiranje

Konec obdobja pakiranja vin z izrazom „sur lies“ (na drožeh) je s 30. novembra prestavljen na 31. december. Zaradi spremembe se lahko za en mesec podaljša obdobje stekleničenja vina z izrazom „sur lies“, da se optimizira obdobje trženja te kategorije, ne da bi se spremenila zaokroženost vina, povezana z nežnim iskrenjem, ki ustreza tej navedbi.

Zato je spremenjena točka enotnega dokumenta o dodatnih pogojih.

7. Dajanje vina v promet

Črtana je točka (b) točke 5 oddelka IX poglavja I, ki se nanaša na datum dajanja vina v promet med odobrenimi skladišči.

Ta sprememba ne vpliva na enotni dokument.

8. Povezava

Povezava je bila spremenjena, da bi se upoštevala sprememba števila občin ter posodobil zadnji odstavek točke 1 glede števila proizvajalcev in pridelane količine.

Zato je spremenjena točka enotnega dokumenta o povezavi z geografskim območjem.

9. Označevanje

V oddelku XI je dodana točka: „c) Pri označevanju vin s kontrolirano označbo porekla se lahko navede ime manjše geografske enote pod pogojem, da:

— gre za kraj, zaveden v katastru, in

— je ta naveden na prijavi pridelka.

Velikost črk za navedbo imena kraja, zavedenega v katastru, niti po višini, niti po širini ali debelini ne presega polovične velikosti črk, ki sestavljajo ime kontrolirane označbe porekla. To ime se navede v istem vidnem polju kot ime kontrolirane označbe porekla.“

Zato je spremenjena točka enotnega dokumenta o dodatnih pogojih.

10. Prijavne obveznosti

Končni datum za izjavo o zahtevi za označbo se s 15. decembra prestavi na 31. december.

Predhodna izjava o poslovanju se spremeni v predhodno izjavo o odpremi.

Predhodna izjava o pakiranju se nanaša na serijo.

Te spremembe ne vplivajo na enotni dokument.

11. Opustitev

Določijo se pravila glede izjave o opustitvi.

Ta sprememba ne vpliva na enotni dokument.

12. Register

V vodenje registra so bile uvedene redakcijske prilagoditve.

— V točki 2 oddelka II poglavja II:

— sta v točki (b) črtani besedili „do datuma vložitve izjave o zahtevi za označbo“ in „kislost grozdnega mošta“,

— je v točki (c) beseda „specifikacija proizvoda“ nadomeščena z besedo „register“,

— je v točki (d) beseda „specifikacija“ nadomeščena z besedo „register“ in je črtano besedilo „ali sprošča v porabo nepakirana vina s kontrolirano označbo porekla“.

Ta sprememba ne vpliva na enotni dokument.

13. Glavne točke, ki jih je treba preverjati

Poglavje III je bilo spremenjeno zaradi uskladitve besedila glavnih točk, ki jih je treba preverjati v specifikaciji proizvoda za območje nantske dežele.

Ta sprememba ne vpliva na enotni dokument.

ENOTNI DOKUMENT

1. Ime proizvoda

„Muscadet Coteaux de la Loire“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

To so bela, suha in mirna vina.

Ta vina imajo:

— najmanj 10-odstotni volumenski delež naravnega alkohola,

— najvišjo vsebnost fermentirnih sladkorjev (glukoze in fruktoze) 3 grame na liter,

— najvišjo vsebnost hlapnih kislin 10 miliekvivalentov na liter,

— največ 12-odstotni volumenski delež skupnega alkohola po obogatitvi.

Vsebnosti skupnih kislin in skupnega žveplovega dioksida vin ter dejanski skupni volumenski delež alkohola so v skladu mejnimi vrednostmi, določenimi v zakonodaji Skupnosti. To so bela, suha in mirna vina.

Imajo nežen, pogosto pretežno cvetličen vonj z občasnimi rahlimi mineralnimi notami ter uravnotežen okus, ki ga običajno zaznamuje svežina.

Zaradi dolgega zorenja so včasih primerna za staranje.

Skrbno stekleničenje pomaga ohranjati in krepiti njihovo aromatično večplastnost.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Postopek gojenja

Najmanjša gostota zasaditve vinske trte je 6 500 trsov na hektar.6 500 trsov na hektar.

Razdalja med vrstami ne sme biti večja od 1,50 metra, razdalja med trsi v isti vrsti pa mora biti med 0,90 metra in 1,10 metra.

Trsi se obrezujejo z največ 12 očesi na trs:

— bodisi s kratko rezjo na reznike z največ petimi rezniki na trs

— bodisi z rezjo na enojni ali dvojni guyot.

Obrezovanje se konča pred pojavom socvetij v fenofazi 5 lestvice po Eichhornu in Lorentzu.

Vinska trta se lahko ne glede na način rezi obreže na štiri dodatna očesa na trs, če je v fenofazi, ko ima trta 11 ali 12 listov, tako da je število enoletnih rodovitnih mladik na trs največ 12.

Posebni enološki postopek

Prepovedana je vsakršna toplotna obdelava obranega grozdja pri temperaturi pod –5 °C.

Volumenski delež skupnega alkohola vin po obogatitvi ne presega 12 %.

Poleg zgoraj navedenih določb je treba pri vinih v zvezi z enološkimi postopki upoštevati obveznosti iz predpisov Skupnosti ter zakonika o kmetijstvu in morskem ribolovu.

(b) Največji donosi

66 hektolitrov na hektar

6. Razmejeno geografsko območje

Vse faze proizvodnje potekajo na geografskem območju, ki ga je na zasedanju pristojnega nacionalnega odbora 15. junija 2017 odobril nacionalni inštitut za poreklo in kakovost (Institut national de l’origine et de la qualité). To območje je na datum, ko je pristojni nacionalni organ odobril to specifikacijo proizvoda, na podlagi uradnega geografskega kodeksa iz leta 2018 obsegalo celotno ozemlje ali del ozemlja naslednjih občin:

— departma Loire-Atlantique: Ancenis, La Boissière-du-Doré, Carquefou, Le Cellier, Couffé, Divatte-sur-Loire (znotraj katere samo ozemlje pooblaščene občine Barbechat), Ligné (del), Le Loroux-Bottereau (del), Mauves-sur-Loire, Oudon, La Remaudière, Saint-Géréon, Thouaré-sur-Loire in Vair-sur-Loire ter

— departma Maine-et-Loire: Mauges-sur-Loire (znotraj katere samo ozemlji pooblaščenih občin La Chapelle-Saint-Florent in Saint-Florent-le-Vieil) in Orée-d’Anjou (znotraj katere samo ozemlja pooblaščenih občin Bouzillé, Champtoceaux, Drain, Landemont, Liré in La Varenne).

7. Glavne sorte vinske trte

Melon B

8. Opis povezave

Opis naravnih dejavnikov, ki prispevajo k povezavi

Vinogradi s kontrolirano označbo porekla „Muscadet Coteaux de la Loire“ so večinoma zasajeni na paleozojskih gričih ob reki Loari, včasih pa so od nje nekoliko oddaljeni in se razprostirajo po pobočjih njenih pritokov, med katerimi so najpomembnejši reke Divatte, Evre in Erdre. Geografsko območje ima razgibano obliko površja s pobočji, katerih naklon je redno med 5 in 10 %. Leži vzhodno od mesta Nantes in zavzema najvzhodnejši del večjega geografskega območja s kontrolirano označbo porekla „Muscadet“. Razprostira se po delu departmajev Loire-Atlantique in Maine-et-Loire. Vinogradniške parcele so v pokrajini jasno ločene od gozdnatih planot, namenjenih živinoreji.

Geografsko območje ima zelo blago in zmerno oceansko podnebje. Reka Loara uravnava podnebje in prispeva k širjenju morskega vpliva v notranjost, zato so temperaturne razlike toliko manjše. Oceanski vetrovi lahko prodirajo v notranjost, ker je rečni tok usmerjen jugozahodno/severovzhodno, kar sovpada s smerjo prevladujočih vetrov. Tudi padavine so iz enakih razlogov precej manjše ob bregovih Loare kot na nekaj kilometrov oddaljenih planotah. Poleti je zato osončenost za to zemljepisno širino velika, s čimer se toliko bolj zmanjša izpostavljenost vinogradniških gričev proti severu ali jugu. Zaradi visoke plime ob enakonočju so jeseni včasih močni nalivi.

Podtalje geografskega območja sestavljajo pretežno metamorfne kamnine, zlasti sljudni skrilavci, pri čemer je na zahodu več gnajsa, na vzhodu pa skrilavca. Na teh najpogosteje razkrojenih ali malo spremenjenih kamninah so zlasti plitva rjava tla, sestavljena iz velikega deleža grobih, peščenih ali prodnatih elementov. Ta tla, ki so naravno zelo odcedna, se spomladi hitro segrejejo. Na območju parcel za trgatev grozdja so tradicionalno strogo razmejeni griči, ki tvorijo odprto krajino, predvsem ali običajno zasajeno z vinsko trto, ter parcelami, na katerih so zdrava, zračna, plitva in zmerno rodovitna tla, ki imajo omejeno zmožnost zadrževanja vode.

Opis človeških dejavnikov, ki prispevajo k povezavi

Vinograd s kontrolirano označbo porekla nadaljuje starodavno vinogradniško tradicijo. Vinska trta, ki je bila v mestu Nantes prisotna od prvih stoletij našega štetja, se je v srednjem veku razširila po celotni nantski deželi, pri čemer je sledila toku Loare in njenih pritokov. V cerkvenih arhivih opatij te regije je omenjeno, kako se je razvijalo njeno gojenje na gričih okoli mest Varades, Oudon, Ancenis in Saint-Florent-le-Vieil v 11. in 12. stoletju. Vendar je bil pravi tržni vinograd zasnovan šele od 16. stoletja, da bi zadovoljil povpraševanju nizozemskih trgovcev, nastanjenih v mestu Nantes. V tem obdobju so sorto melon B dokončno uvedli v regijo, kjer se je od sredine 17. stoletja imenovala „Muscadet“. Pristanišče v mestu Ancenis je bilo dolgo zelo dejavno pri odpošiljanju vin z geografskega območja proti mestu Nantes. Bretanja je ohranila davčne predpise, ki so spodbujali širjenje vinogradništva, tudi po priključitvi vojvodine h kraljevini Franciji. Manj obdavčena vina z geografskega območja, za katera je bilo grozdje obrano v spodnjem toku pred carinsko oviro, so se lažje prodajala od tistih, za katera je bilo grozdje obrano v zgornjem toku reke.

Za bela vina se geografsko območje s trsnim izborom, ki temelji na sorti melon B, jasno razlikuje od bolj vzhodno ležečih vinogradov, ki temeljijo bolj na sorti chenin B. Vinograd je bil po krizi, ki jo je povzročil napad trtne uši (filoksere), obnovljen s prilagoditvijo nekaterih novih tehnik, kot sta zasaditev v vrsti in rez na reznik (guyot). Od tedaj so bili znanje in izkušnje pri proizvodnji ustrezno uzakonjeni, pri čemer so bili določeni ohranjanje visoke gostote zasaditve, nadzor vegetacije in donos vinskih trt ter trgatev popolnoma zrelega grozdja.

Izvajalci so v želji po proizvodnji bogatejših in kompleksnejših vin sprejeli posebno tehniko vinifikacije – t. i. „méthode nantaise“ (nantska metoda), pri kateri se vina pozimi en mesec hranijo na finih vinskih brez pretakanja; to znanje in izkušnje izhajajo iz navade proizvajalcev, da so obdržali barik svojega najboljšega vina na drožeh za prihodnja praznovanja. Tak način zorenja daje vinom zaokroženost in polnost, zlasti s tem, da jih obogati z manoproteini in drugimi spojinami, ki izhajajo iz avtolize celičnih sten kvasovk. Poleg tega se lahko s to metodo, pri kateri vina niso obdelana in so hranjena v atmosferi, napolnjeni z ogljikovim dioksidom, kar močno omeji oksidacijo in sproščanje hlapnih spojin, do pomladi in še dlje ohranijo arome, nastale med alkoholnim vrenjem.

Vina se med zorenjem obogatijo tudi s terciarnimi aromami. Grozdje, grozdni mošt in vina, ki izhajajo iz sorte melon B, krepijo učinek precejšnjega kopičenja glikozidnih predhodnikov arom. Te molekule, sestavljene iz aglikonov, povezanih s sladkorjem, so kot take brez vonja. Pri prekinitvi beta-glikozidnih vezi zaradi različnih kemijskih in encimskih procesov se torej ustvarjajo zelo dišeče spojine, predvsem monoterpeni in C13-norizoprenoidi, pri tem pa nastaja zlasti beta-damaskon, tj. spojina, znana po svoji vlogi ojačevalca sadnih arom v vinu. Da bi izvajalci zaščitili vina pred kakršno koli oksidacijo v posodi in izvedli pazljivo stekleničenje, so pridobili posebno znanje in izkušnje, da se sproščanje teh vonjev nadaljuje čim dlje in da vina ohranijo kompleksnost.

Proizvajalci z geografskega območja so leta 1936 pridobili priznanje kontrolirane označbe porekla „Muscadet Coteaux de la Loire“, da bi določili proizvodne pogoje za ohranitev pristnosti svojih vin. Leta 1977 je bil uveden poseben predpis za tradicionalni izraz „sur lies“ (na drožeh). To pa se od leta 1994 izraža s stekleničenjem vin v vinski kleti v letu, ki sledu letu trgatve, da bi se omejila pretakanje in prelivanje vina. Površina, predpisana za kontrolirano označbo porekla, je leta 2016 obsegala približno 170 hektarjev za približno 80 proizvajalcev in strukturo zadruge s sedežem v mestu Ancenis. Za letno prodano količino, ki znaša približno 7 000 hektolitrov, se večinoma uporablja izraz 7 000 hektolitrov, se večinoma uporablja izraz 7 000 hektolitrov, se večinoma uporablja izraz „sur lies“ (na drožeh). Vina s kontrolirano označbo porekla „Muscadet Coteaux de la Loire“ so bela, suha in mirna vina. Imajo nežen, pogosto pretežno cvetličen vonj z občasnimi rahlimi mineralnimi notami ter uravnotežen okus, ki ga običajno zaznamuje svežina. Zaradi dolgega zorenja lahko poleg tega pridobijo polnejši okus in so zelo primerna za staranje. Skrbno stekleničenje pomaga ohranjati in krepiti njihovo aromatično večplastnost.

Vina, označena z izrazom „sur lies“ (na drožeh), so na splošno skladnega, bolj k okroglosti usmerjenega okusa in kompleksnejšega vonja z rahlim iskrenjem, ki je posledica preostalega ogljikovega dioksida, nastalega med alkoholnim vrenjem. Med zorenjem so zaščitena pred oksidacijo, da se ohranijo njihova svežina, aromatična večplastnost in naravno prisoten ogljikov dioksid. Ker vsebujejo preveč ogljikovega dioksida, da bi se lahko pakirala v netrdne posode, se stekleničijo, pri čemer je potrebna posebna previdnost. Geografsko območje, ki je pod vplivom Loare, ima blago podnebje z malo padavinami in veliko osončenostjo. Ima gričevnato, ob bregovih reke razgibano obliko površja, pogosto groba in plitva tla pa so se razvila zlasti na metamorfnih kamninah. Zaradi razpokanosti teh kamnin in teksture tal se lahko vinske trte globoko ukoreninijo, kar rastlinam zagotavlja oskrbo z vodo, ki se zmanjšuje postopoma, in spodbuja zrelost grozdnih jagod sorte melon B. Blage zime omogočajo zgodnji začetek rasti vinske trte, zato se lahko grozdje obira, preden se pričnejo jesenska deževja. Ker so poletne temperature zmerne, se lahko ohranijo svežina in arome vin, pridelanih iz te nežne bele sorte vinske trte. Zaradi oceanskih vetrov, ki pihajo ob Loari, se zmanjšuje vlažnost zraka in se lahko grozdje obira zdravo, kar deloma prispeva k finemu vonju vin, zlasti cvetličnim ali mineralnim pridihom.

Dolga zgodovina vinogradništva na geografskem območju in njegova zgodnja usmeritev že dolgo spodbujata združevanje znanja in izkušenj ter praks med pridelovalci. Ker so želeli ohraniti pristnost svojih proizvodov, so leta 1936 pridobili priznanje kontrolirane označbe porekla „Muscadet Coteaux de la Loire“, ki je ena od najstarejših kontroliranih označb porekla v Franciji.

Izvajalci lahko s svojim znanjem in izkušnjami nadzorujejo proizvodnjo ter obirajo popolnoma zrelo zdravo grozdje. Vina v skladu z lokalnimi običaji do pakiranja zorijo na finih vinskih drožeh, brez pretakanja. Vina se med zorenjem zaradi blagih zimskih temperatur geografskega območja, ki spodbujajo izmenjave z drožmi, še naprej izboljšujejo in od naslednje pomladi razvijejo polnejši okus. S skrbnim stekleničenjem vin se lahko ohranijo njihove bistvene značilnosti, pri čemer se nekatere arome razvijajo še po pakiranju. To znanje in izkušnje, ki so povsem prilagojeni možnostim naravnega okolja in sorti melon B, omogočajo, da se v vinih v polnosti izrazijo molekule vonjev, ki nastanejo med vrenjem, in predhodne sestavine glikozidnih arom.

Vina s kontrolirano označbo porekla, dopolnjena z izrazom „sur lies“ (na drožeh), stekleničena v letu, ki sledi letu trgatve, ohranjajo svojo značilno svežino, poudarjeno z rahlim iskrenjem, ki ga povzroči preostali ogljikov dioksid, nastal med vinifikacijo. Ta vina se pakirajo neposredno v vinski kleti, da ne bi oksidirala. Ta tradicionalna praksa, s katero se čim bolj zmanjša ravnanje s proizvodi, je zelo primerna za ohranjanje občutljivih spojin vonjav v vinih.

Vseprisotnost Loare, lega geografskega območja na pol poti med mestoma Nantes in Angers ter dinamičnost pristaniških dejavnosti mesta Ancenis so spodbudile, da so se v preteklosti pojavili tržni vinogradi, in prispevale k njihovi dinamiki. Vina so zaradi svoje svežine in aromatične prefinjenosti osvojila veliko kupcev ter številne restavracije na bregovih Loare. Odlično se podajo k morskim sadežem in tudi ribam „au beurre blanc“ (z belo masleno omako), katere recept so iznašli na bregovih te reke v 19. stoletju.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema v zvezi s proizvodnjo na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo, proizvodnjo in zorenje vin ter vinifikacijo, proizvodnjo, zorenje in pakiranje vin, za katera se lahko uporabi izraz „sur lies“ (na drožeh), na podlagi uradnega geografskega kodeksa za leto 2018 obsega ozemlje naslednjih občin ali njihovih delov:

— departma Loire-Atlantique: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (znotraj katere samo ozemlje pooblaščene občine La Chapelle-Basse-Mer), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (del), La Limouzinière, Loireauxence (znotraj katere samo ozemlji pooblaščenih občin La Chapelle-Saint-Sauveur in Varades), Le Loroux-Bottereau (del), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz in Vue,

— departma Maine-et-Loire: Beaupréau-en-Mauges (znotraj katere samo ozemlji pooblaščenih občin Beaupréau in Gesté), Ingrandes-Le Fresne sur Loire (znotraj katere samo ozemlje pooblaščene občine Fresne-sur-Loire), Mauges-sur-Loire (znotraj katere samo ozemlje pooblaščene občine Marillais), Montrevault-sur-Èvre (znotraj katere samo ozemlje pooblaščenih občin La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart in Saint-Rémy-en-Mauges), Orée d’Anjou (znotraj katere samo ozemlja pooblaščenih občin Saint-Christophe-la-Couperie, Saint-Laurent-des-Autels in Saint-Sauveur-de-Landemont), Sèvremoine (znotraj katere samo ozemlja pooblaščenih občin Montfaucon-Montigné, Saint-Crespin-sur-Moine, Saint-Germain-sur-Moine in Tillières),

— departma Vendée: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay in Saint-Philbert-de-Bouaine.

Pravni okvir:

nacionalna zakonodaja

Vrsta dodatnega pogoja:

dodatne določbe v zvezi z označevanjem

Opis pogoja:

Za vina, ki ustrezajo pogojem proizvodnje, ki so za ta izraz določeni v specifikaciji proizvoda, je lahko ime kontrolirane označbe porekla dopolnjeno z izrazom „sur lies“ (na drožeh).

Ime kontrolirane označbe porekla se lahko dopolni z dodatnim geografskim imenom „Val de Loire“ v skladu s pravili, določenimi v specifikaciji proizvoda za uporabo tega geografskega imena.

Velikosti črk v izrazu „sur lies“ (na drožeh) in v geografskem imenu „Val de Loire“ niti po višini ter niti po širini in debelini ne presegajo dveh tretjin velikosti črk, ki sestavljajo ime kontrolirane označbe porekla.

Na vinih z izrazom „sur lies“ (na drožeh) je naveden letnik.

Pri označevanju vin s kontrolirano označbo porekla se lahko navede ime manjše geografske enote pod pogojem, da:

— gre za kraj, zaveden v katastru, in

— je ta naveden na prijavi pridelka.

Velikost črk za navedbo imena kraja, zavedenega v katastru, niti po višini, niti po širini ali debelini ne presega polovične velikosti črk, ki sestavljajo ime kontrolirane označbe porekla. To ime se navede v istem vidnem polju kot ime kontrolirane označbe porekla.

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju

Opis pogoja:

Vina, za katera se lahko uporabi izraz „sur lies“ (na drožeh), so pakirana na razmejenem območju.

Ta vina, za katera se lahko uporabi izraz „sur lies“ (na drožeh), se stekleničijo v vinski kleti med 1. marcem in 31. decembrom leta, ki sledi trgatvi, da se ohranijo značilnosti, ki izhajajo iz njihovega načina vinifikacije in zorenja, zlasti njihova svežina, aromatična večplastnost, katere določene sestavine se izrazijo po pakiranju, in rahlo iskrenje, ki je posledica vsebnosti naravno prisotnega ogljikovega dioksida, da se omeji prelivanje.

Ta posebni način zorenja daje vinom zaokroženost in polnost s tem, da jih obogati zlasti z manoproteini in drugimi spojinami, ki izhajajo iz avtolize celičnih sten kvasovk. Pri tej metodi vina niso obdelana in so hranjena v atmosferi, napolnjeni z ogljikovim dioksidom, kar močno omeji oksidacijo in sproščanje hlapnih spojin.

Ker vsebujejo preveč ogljikovega dioksida, da bi se lahko pakirala v netrdne posode, se stekleničijo, pri čemer je potrebna posebna previdnost.

Ob pakiranju ali prvi odpremi iz vinske kleti so vina še vedno na finih vinskih drožeh.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) UL L 9, 11.1.2019, str. 2.